b'\n_START_ARTICLE_\nCentrul medical regional T\xc3\xa2rgu Mure\xc8\x99\n_START_SECTION_\n\xc3\x8encadrarea cu personal\n_START_PARAGRAPH_\nO bun\xc4\x83 parte a personalului medical superior care deserve\xc8\x99te unit\xc4\x83\xc8\x9bile medicale din municipiu, sunt cadre didactice universitare ale Universit\xc4\x83\xc8\x9bii de Medicin\xc4\x83 \xc8\x99i Farmacie T\xc3\xa2rgu Mure\xc8\x99.\n_START_SECTION_\nServicii medicale\n_START_PARAGRAPH_\nUn num\xc4\x83r semnificativ dintre pacien\xc8\x9bii spitaliza\xc8\x9bi \xc3\xaen T\xc3\xa2rgu Mure\xc8\x99 provin din alte jude\xc8\x9be. In anul 2009, Spitalul Clinic Jude\xc8\x9bean de Urgen\xc8\x9b\xc4\x83 a ob\xc8\x9binut - \xc3\xaen Rom\xc3\xa2nia - locul 1 din punct de vedere al Indicelui de complexitate a cazurilor rezolvate.\n_START_SECTION_\nProiecte\n_START_PARAGRAPH_\nPlanul integrat de dezvoltare urban\xc4\x83 a municipiului T\xc3\xaergu-Mure\xc8\x99, dezvoltat \xc3\xaen conformitate cu obiectivele propuse pentru Strategia de dezvoltare regional\xc4\x83 2007-2013, a implicat evolu\xc8\x9bia ora\xc8\x99ului ca centru medico \xe2\x80\x93 farmaceutic de interes regional \xc8\x99i na\xc8\x9bional._NEWLINE_Pe fondul cre\xc4\x83rii cadrului legislativ care atribuie ora\xc8\x99ului un rol semnificativ \xc3\xaen sistemul medical na\xc8\x9bional, Ministerul S\xc4\x83n\xc4\x83t\xc4\x83\xc8\x9bii a finan\xc8\x9bat, finan\xc8\x9beaz\xc4\x83 \xc8\x99i \xc3\xae\xc8\x99i propune \xc3\xaen continuare s\xc4\x83 dirijeze fonduri, pentru reabilitarea bazei materiale precum \xc8\x99i pentru noi investi\xc8\x9bii \xc3\xaen tehnologia medical\xc4\x83 - pe plan local._NEWLINE_De\xc8\x99i cu perspective de a deveni primul spital regional de urgen\xc8\x9b\xc4\x83 din punctul de vedere al normativelor interna\xc8\x9bionale, Spitalul Jude\xc8\x9bean de Urgen\xc8\x9b\xc4\x83 necesit\xc4\x83 \xc3\xaen continuare investi\xc8\x9bii semnificative, cu predilec\xc8\x9bie la sec\xc8\x9biile de ATI, la cele care compun blocul operator \xc8\x99i la Clinica de Chirurgie cardiac\xc4\x83 pediatric\xc4\x83._NEWLINE_Exist\xc4\x83 \xc3\xaen studiu un proiect al Ministerului S\xc4\x83n\xc4\x83t\xc4\x83\xc8\x9bii de construc\xc8\x9bie a unui nou spital regional de urgen\xc8\x9b\xc4\x83, pe un teren din apropiere de S\xc3\xa2ngeorgiu de Mure\xc8\x99. Spitalul, g\xc3\xa2ndit ca o unitate compact\xc4\x83 \xc8\x99i autonom\xc4\x83, ar putea avea \xc3\xaentre 700 \xc8\x99i 900 de paturi. \xc3\x8enc\xc4\x83 nu este asigurat\xc4\x83 finan\xc8\x9barea pentru aceast\xc4\x83 investi\xc8\x9bie._NEWLINE_\xc3\x8en aprilie 2010 Guvernul Rom\xc3\xa2niei a semnat cu compania IBM, un parteneriat pentru dezvoltarea unui Centru de excelen\xc8\x9b\xc4\x83 \xc3\xaen cercetare medical\xc4\x83 - la T\xc3\xa2rgu Mure\xc8\x99.'